Poppie-saak: Hof hoor oor beserings | Maroela Media
Kobus en Louisa Koekemoer in die hof. Foto: Phillip Bruwer
Kobus (43) en Louisa (45) Koekemoer, die egpaar wat teregstaan vir die moord op die driejarige Poppie van der Merwe, het Maandag by die begin van hul verhoor in die Pretoriase hooggeregshof onskuldig op al die aanklagte teen hulle gepleit.
Die egpaar staan tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou verband met die beweerde aanranding van ŉ vyfjarige seuntjie en 15-jarige meisie tussen September 2015 en Oktober 2016.
Staatsaanklaer Salome Scheepers het dr. Ethel Margaret Bekker, wat eers as ŉ algemene praktisyn en later weekliks by die kliniek op Orania gewerk het, as eerste getuie geroep. Sy het gesê sy ken vir Louisa en het haar in Februarie 2014 ontmoet toe sy saam met haar dogter, toe 14 jaar oud, haar jonger kinders ingebring het vir ŉ konsultasie.
“Sy het nooit alleen met die kinders gekom nie. Haar ouer dogter was altyd by en dié het ek meer ervaar as die stabiele persoon wat die kinders versorg het aangesien Koekemoer die broodwinner was en voltyds gewerk het,” het Bekker gesê. “Toe ek hulle pas ontmoet het, het die kinders as normale kleuters voorgekom. Poppie was in ŉ stootkarretjie en haar boetie het rondgehardloop.”
Louisa het Kobus in Orania ontmoet. Hulle het in September 2015 saam ingetrek en is op 14 November 2015 getroud.
Bekker het Poppie op 28 April 2016 ondersoek nadat dit onder die Orania Maatskaplike Raad (ORM) se aandag gekom het dat die kinders moontlik mishandel word. Bekker was toe net by die kliniek betrokke en het hulle in die beweerde tydperk van die mishandeling twee keer ondersoek en verslae oor dié ondersoeke geskryf. Die ORM het vroeër opdrag gegee dat die gesin gemonitor en die kinders onder meer weekliks deur ŉ geneesheer ondersoek word nadat bure en die dagsorgsentrum bewerings van oordadige geweld gemaak het.
“Toe ek weer vir Poppie en haar boetie gesien het, het hulle albei groter geword. Ek het ŉ groot verandering in Poppie se persoonlike gedrag gesien. Sy was vreesbevange toe ek naby haar kom, verstyf en het stilgestaan. Sy het amper nie verstaan as ek met haar gesels nie,” het Bekker getuig.
Bekker het gesê sy het heelwat beserings aan haar lyfie asook kneusplekke gehad. “Die beserings kon nie deur ŉ val opgedoen word nie en was myn insien weens oormatige geweld.” Bekker het Poppie weer op 5 Augustus ondersoek. Sy het toe ŉ blou voorkop en ŉ blouoog gehad wat vier of vyf dae oud was. Haar voetjie was ook in gips. Sy het die gevolgtrekking gemaak dat die beserings deur aanranding opgedoen is.
Heidi Smit, ŉ berader van die ORM, het volgende getuig en gesê sy is aangesê om die situasie voortdurend te monitor. Bekker het haar verslae aan die departement van maatskaplike dienste in Hopetown gestuur. Hulle wou glo met formele stappe begin om die kinders te laat verwyder toe die Koekemoers einde September verlede jaar oornag na ŉ kleinhoewe naby Brits verhuis het. Dit het onder kruisverhoor aan die lig gekom dat ŉ saak van mishandeling nooit by die Hopetown-polisiestasie aanhangig gemaak is nie.
Kobus Koekemoer in die hof. Foto: Phillip Bruwer
Smit het tydens haar getuienis verduidelik die OMR en inwoners het Louisa en haar gesin aanvanklik finansieel en met kosskenkings bygestaan totdat sy op haar voete kon kom, ŉ werk kon kry en onderhoud begin ontvang het. Sy het gesê sy loop ŉ lang pad saam met Louisa en dat sy aanvanklik geen onraad vermoed het nie.
Sy het gesê sy het in ŉ stadium vir ŉ week lank, van 7 tot 16 Augustus 2016, na die kinders gekyk terwyl die egpaar op vakansie gegaan het. Poppie het destyds reeds gips aan haar voet gehad, maar as Smit haar daaroor uitgevra het, was haar storie elke keer anders. “Die seun het vir twee aande sy bed nat gemaak. Poppie het elke aand histeries van nagmerries wakkergeskrik. Daar was nie een aand wat sy nie nagmerries gehad het nie.”
Die beskuldigdes hou egter vol Poppie se voet het gebreek toe sy by ŉ trappie afgeval het en die hou op haar kop was toe sy uit die bakkie gelig is en teen die bakkie se kap gestamp is. Die kinders het glo ook gereeld blou kolle en kneusplekke opgedoen omdat hulle mekaar “afknou”.
Smit het gesê tydens die tydperk toe sy die kinders moes monitor het die ouers altyd hul samewerking gegee en haar nie toegang tot hulle geweier nie.
Ek hoop hulle word vêr weggebêre. Hulle is nie die naam van ouers werd nie!
Dis verskriklik! Hoe kan ‘n mens so pragtige dogtertjie so mishandel? Verstaan ook nie hoekom die mishandeling nooit by die SAPS aangemeld is nie.
Louisa en haar man se aand en more praatjies kom nie ooreen sy het glo gevlug van Poppie se pa omdat hy aggresief teen oor haar en die kinders was, maar gaan trou sommer kort daarna met Kobus, wat haar kinders wreed mishandel het. Dan pleit die twee onskuldig. HOE het al daai beserings op Poppie se lyfie gekom? Hulle toon geen berou oor wat hulle gedoen het nie.
Ek kan die engel gesiggie nie uit my kop uit kry nie. My oë vol trane elke slag as ek aan dit dink. Die onskuldige ou Poppie wat eintlik net liefde moes ontvang. Mag julle twee die swaartse straf ontvang en wat julle sal herhinder aan die ou mensie wat julle so verniel het. n Mens moet jou nooit beter ag as ander mense nie maar uit die hart uit “MAG JULLE TWEE DIE WREEDSTE DOOD STERF. JULLE IS GEMORS WAT NIE OP DIE AARDE MOET WEES NIE”
Sulke tye moet die doodstraf in wees. Hul kos net die belasting betaler ‘n groot klomp geld en al sit hulle en kom uit gaan hul nie verander.